Azukre xehea gatz larria

Azukre xehea gatz larria. Oroitzapen autobiografiko-sentimentalak 2010ean Mikel Hernández Abaitua plazaratutako kronikaren izenburua da. Alberdanian plazaratuta, idazleak autobiografia pertsonal gisa berak ezagututako gertaerak eta pasadizuak bildu zituen oso estilo arinean liburuxka honetan.

 Kronika bat 
Hirurogeita hamarreko eta laurogeiko urteen kronika sentimentala da Mikel Hernández Abaituak eskaintzen diguna liburu honetan. Literatura, musika, politika. Dudarik ez da idazlea bera ezagutzeko balio duela kronikak, bizi izandakotik ari baita, baina hori baino gehiago eta garrantzitsuago da: garai hartan Euskal Herria nolakoa zen eta gu nolakoak ginen ulertzeko lagungarri saihestezina da.https://www.alberdania.net/product/azukre-xehea-gatz-larria

Liburuan gai asko jorratzen dira: gizakia hilargira heldu zenean, Deustuko Unibertsitatean sortutako euskal filologiaren lehen urteak, Susa aldizkariaren sortze prozesua, Oh! Euzkadi, Abaituaren osabaren bahiketa, eta beste gai asko. Nolabait, belaunaldiko bateko panoramika eskaintzen du idazleak liburu labur honetan. Asko dira, bestetik, garaiko izen ezagunak: Josu Landa, Lourdes Oñederra, Xabier Aizpurua, Mikel Antza, Txillardegi, Bernardo Atxaga, Juan Martin Elexpuru, Itziar Gillenea, Joseba Sarrionandia, Luis Haranburu Altuna, Joxe Mari Aranalde, Ramon Saizarbitoria...

 Izenburua 
Batzuetan azukre xehez goxatua dator, ez da falta, ordea, gatz larririk, baina ez dira oroitzapen alferrikakoak, adin bateko irakurleari bere oroitzapenen atea zabalduko dio, eta inoiz itxi gabeko zauriak ere agertuko zaizkio.

 Historia 
Egileak berak liburuaren "Hasierako oharra" sailean liburua nola sortu zen azaldu zuen. Panpinen erreinua ipuin-liburuaren bigarren edizioa plazaratzekoan "epilogo autobiografiko sentimental bat" idaztea bururatu zitzaion. Inazio Mujika Iraola editoreari asko gustatu zitzaion epilogoa liburua bihurtzera animatu zion. Beraz, liburuan, epilogo horrekin batera, aurretik argitaratutako beste testuak eta testu berriak bildu zituen.

 Estiloa 
Nahiko modu xumez eta estilo arin batekin Hernández Abaituak bere ibilbide intelektual eta sentimentala azaltzen du. Irakurtzeko erraza, sakondu gabe, garai bateko ideiak eta gertaerak lotzen ditu.

Liburua definitzeko garaian zera dio: "orri multzo hau ez da ohiko autobiografia bat, oroitzapen multzo apetatsu bat baizik, eta gai nagusia ez da nire bizitza, baizik eta literatura, politika eta musikari buruzko nire gustuak, bizipenak eta gorabeherak".7.or. 

 Erreferentziak 

 Kanpo estekak 
 Mikel Asurmendiren komentarioa Irunero aldizkarian, 2011-04.

Kategoria:Mikel Hernández Abaituaren liburuak
Kategoria:2010eko liburuak
Kategoria:Memoriak
Kategoria:Alberdania argitaletxearen liburuak
Kategoria:Euskarazko autobiografiak